Fra næste uge kan Google Maps betjenes uden hænder

Hvis du har savnet en co-driver, der ikke bare kan finde vej, men også tage en snak, mens du kører, så er ventetiden snart forbi. Google ruller nemlig sin AI-assistent Gemini ud i Google Maps, og det betyder, at du snart kan få en helt håndfri og stemmestyret køreoplevelse.

Med Gemini integreret direkte i Maps kan du tale til din navigation i et naturligt sprog. Du kan for eksempel spørge: “Er der en budgetvenlig restaurant langs min rute?” eller “Hvordan er parkeringsforholdene dér?”

Når du har besluttet dig, siger du bare: “Okay, lad os køre derhen” – og Gemini klarer resten.

Mere end bare navigation

AI-assistenten kan mere end at vise vej. Med din tilladelse kan den også tilføje aftaler direkte i kalenderen. Du kan også rapportere trafikforstyrrelser blot ved at sige det højt – “Jeg ser en ulykke” eller “Der er vejarbejde forude” – så advarer systemet automatisk andre bilister.

Ifølge Jesper Vangkilde, kommunikationschef for Google i Danmark, handler det både om sikkerhed og komfort:

”Navigation har aldrig været lettere end i dag. Og det er også et af de områder, hvor AI i endnu højere grad kan komme til at gøre en forskel i hverdagen for mange,” siger han.

Ruller ud i Danmark

Gemini bliver en fast del af Google Maps på både Android og iOS fra den 12. november, og udrulningen ventes at tage et par dage. Så næste gang du sætter dig bag rattet, behøver du måske ikke længere fumle med telefonen – bare sig det højt, og lad Gemini tage styringen.

Læs eventuelt mere hos Google.

Fra næste uge kan Google Maps betjenes uden hænder