Google gør Maps klogere: Nu får cyklister og fodgængere AI-hjælp på farten

Det er ikke længere kun bilister, der får glæde af kunstig intelligens i Google Maps. Fra i dag begynder Google Maps at rulle AI-assistenten Gemini ud til både gå- og cykelruter – med fokus på stemmestyring og mindre skærmtid på farten.

For forbrugerne betyder det, at navigationen bliver mere samtalebaseret. I stedet for at stoppe op og zoome rundt på kortet kan man stille spørgsmål direkte til ruten og omgivelserne – mens man går eller cykler videre.

Spørg til kvarteret – eller kaffen undervejs

På gåturen kan du eksempelvis spørge, hvilket kvarter du befinder dig i, eller få foreslået en café langs ruten, hvis du får lyst til en croissant og en kop kaffe. Gemini kombinerer forespørgslen med Google Maps’ store mængde realtidsdata og lokale anmeldelser for at give konkrete anbefalinger undervejs.

For cyklister er stemmestyringen tænkt som en sikkerhedsmæssig gevinst. Du kan spørge, hvornår du er fremme, få overblik over dagens næste aftale – eller bede systemet sende en besked, hvis du er forsinket. Det hele foregår uden at slippe styret eller tage blikket fra trafikken.

Fokus på sikkerhed og nærvær

Hos Google er målet klart: færre blikke på skærmen og mere opmærksomhed på omgivelserne.

– Vi ønsker at gøre det så nemt og sikkert som muligt at få tingene gjort, mens man er på farten. Ved at bringe Gemini ind i navigationen for cyklister og fodgængere fjerner vi behovet for at kigge på en skærm, så man i stedet kan være mere til stede i omgivelserne, siger Jesper Vangkilde, kommunikationschef for Google i Danmark.

AI-navigationen til fodgængere og cyklister er allerede tilgængelig på iOS globalt. Android-brugere må væbne sig med en smule tålmodighed – her ruller funktionen ud løbende i løbet af februar.

For danske forbrugere er det endnu et skridt mod mere intelligent – og forhåbentlig mere sikker – navigation, uanset om turen foregår til fods, på cykel eller bag rattet. Læs eventuelt mere på Googles blog.

Google gør Maps klogere: Nu får cyklister og fodgængere AI-hjælp på farten