Google Maps kan snart guide dig rundt i skyggerne – helt bogstaveligt

Forestil dig, at du kan vælge en rute, hvor du slipper for at stege i solen på vej til arbejde. Det kan snart blive virkelighed. Ifølge Android Authority gemmer den nyeste version af Google Maps til Android nemlig på en eksperimentel funktion, der lader dig vælge “prefer shade” – altså “foretræk skygge” – når du går til din destination.

Funktionen dykker op i appens Trip Options-menu, hvor man i fremtiden muligvis kan se, hvor mange minutter af gåturen der foregår i direkte sol. Den slags kan være guld værd på hede sommerdage – eller bare for os, der helst ikke vil ligne en kogt reje, når vi når frem.

LiDAR og solens bane

Det er endnu uklart, hvordan Google konkret vil udpege de solrige og skyggefulde strækninger. Tidligere projekter som den spanske Cool Walks-app og forskningsprojektet Parasol har gjort det ved hjælp af LiDAR-scanninger og beregninger af solens placering på himlen i realtid. Da Googles Street View-biler allerede er udstyret med LiDAR, virker det ikke usandsynligt, at giganten kan bruge samme teknologi.

Den nye funktion kan få større betydning end bare komfort. Under hedebølger i Sydeuropa – eller selv herhjemme på de absolut varmeste dage – kan skyggefulde ruter være afgørende for ældre, børn og andre, der er sårbare over for varme.

Men inden du spæner ud for at opdatere app’en: funktionen er endnu ikke aktiv. Der er nemlig tale om et såkaldt APK teardown, hvor udviklere finder uofficielle spor i testversioner af appen. Google bekræfter ikke, hvornår – eller om – funktionen bliver rullet ud offentligt.

Alligevel tyder meget på, at Google Maps i fremtiden ikke bare hjælper dig frem – men også holder dig i skyggen på vejen derhen.

Google Maps kan snart guide dig rundt i skyggerne – helt bogstaveligt