13 tips til Google Maps

I dag er det 20 år siden, Google Maps blev lanceret, og meget er sket siden de dage, hvor man foldede et Kraks-kort ud for at finde vej. I to årtier har Google Maps hjulpet milliarder af mennesker verden over med at navigere, udforske og genopdage deres omgivelser, og jubilæet markeres blandt andet ved, at funktionen for brændstofbesparende ruter nu bliver tilgængelig globalt.

Siden 2005 har Google Maps udviklet sig fra en simpel, browserbaseret korttjeneste til en avanceret navigationsplatform med realtidsdata, stemmestyring og 3D-visning. Hvor bilister tidligere var afhængige af udprintede rutebeskrivelser, kan de i dag få præcis navigation via telefoner, biler og smarte enheder. Og det stopper ikke her – Google Maps bliver fortsat smartere og mere integreret i hverdagen.

Google Maps som det så ud i 2005.

Hver måned bruger to milliarder mennesker Google Maps til at finde vej til fods, på cykel, med offentlig transport eller i bil. Med 100 millioner daglige opdateringer sikres brugerne de nyeste oplysninger om trafikale forhold, seværdigheder og lokale virksomheder. Ifølge Jesper Vangkilde, kommunikationschef for Google i Danmark, er det brugernes egne bidrag, der gør tjenesten så værdifuld:

“I stigende grad er Google Maps også blevet et redskab til at opleve nye steder og på den måde udforske og genopdage verden. Det er kun muligt, fordi så mange mennesker bidrager og dermed også hjælper hinanden.”

For ti år siden – i 2015 – kom Google Maps til Android Auto.

Millioner af brugere bidrager

Google Maps er ikke længere blot en navigationsapp – den fungerer i lige så høj grad som en platform for lokal opdagelse. Kortet viser alt fra ladestandere til elbiler til aktuelle benzinpriser og museer med de bedste anmeldelser. Over 500 millioner mennesker har bidraget med billeder, vurderinger og opdateringer, hvilket skal sikre, at Maps altid er fyldt med friske informationer.

En af de nyeste funktioner, der nu bliver tilgængelig i hele verden, er brændstofbesparende ruter. Denne funktion, der blev lanceret i 2022, hjælper bilister med at finde de mest energieffektive ruter – og den har ifølge Google allerede sparet verden for 2,9 millioner tons CO2, svarende til at fjerne 650.000 benzinbiler fra vejene i et år.

Stret View lanceringsvideo fra 2007.

Virtuelle besøg og smartere navigation

Ud over at spare brændstof og tid gør Google Maps det lettere at planlægge besøg på attraktioner som Tivoli gennem den interaktive funktion Immersive View. Her kan brugerne virtuelt udforske områder og forberede deres besøg ved at tjekke parkering, vejrforhold og nærliggende restauranter.

13 tips …

I forbindelse med jubilæet har Google lavet 13 tips til brug af Maps,, som vi videregiver her:

Gemini og Maps giver gode tips
Brug Gemini til at finde sjove aktiviteter, gode restauranter eller planlægge din bilferie.

Få overblik over en lufthavn
Søg på en lufthavn, klik på “Indeks” og se spisesteder, butikker og biludlejning.

Opdag et område med AR
Klik på kameraikonet i Maps for at se virtuelle oplysninger om dine omgivelser.

Tjek de lokale benzinpriser
Søg på “brændstof” eller “tankstation” for at se aktuelle priser.

Tidsrejse med Street View
Se, hvordan dit nabolag har ændret sig over tid med Street View-historik.

Planlæg grupperejser med lister
Del og samarbejd om lister med restauranter og seværdigheder.

Brug AI til at forhåndsvise steder og ruter
Immersive View viser dig realistiske 3D-modeller af områder og ruter.

Send en rute fra din telefon til din bil
Har din bil et Google-infotainmentsystem? Send ruten direkte fra din telefon.

Tjek luftkvaliteten
Se realtidsdata om luftkvalitet i dit område via lag-ikonet.

Find byens bedste spisesteder
Brug restaurantlister til at opdage de bedst bedømte steder.

Få styr på ladestanderne
Tilføj din bilmodel og se kompatible ladestandere i Maps.

Se tilgængelighed overalt
Brug “Tilgængelige steder” for at finde kørestolsvenlige lokationer.

Spar penge og benzin
Vælg en brændstofbesparende rute med det grønne blad-ikon.

13 tips til Google Maps