Årevis af placeringshistorik slettet ved fejl

En række Google Maps-brugere fik for nylig en kedelig overraskelse, da deres årelange placeringshistorik pludselig var væk fra appen. Nu bekræfter Google, at de ved en fejl har slettet brugernes såkaldte Timeline-data – oplysninger om, hvor de har været gennem årene.

Det var frustrerede brugere på Reddit, som først slog alarm om problemet, da de opdagede, at deres værdifulde data simpelthen var forsvundet uden varsel.

“Vi oplevede kortvarigt et teknisk problem, som resulterede i, at Timeline-data blev slettet for nogle brugere,” siger Googles talskvinde Genevieve Park til mediet The Verge.

Hun tilføjer samtidig, at der kun er håb om at genskabe dataene, hvis brugerne på forhånd havde slået skybaseret sikkerhedskopiering til i appen:

“Næsten alle med krypterede backups af deres Timeline-data vil kunne gendanne dem, men desværre er der intet, vi kan gøre for dem, der ikke havde aktiveret backups.”

Ifølge Google selv kan brugere nemt tjekke, om sky-sikkerhedskopiering er aktiveret, ved at åbne Google Maps-appen på enten Android eller iOS, trykke på deres brugerikon og vælge ”Din tidslinje”. Her indikerer en sky med en pil, om sikkerhedskopieringen er slået til.

Problemet er opstået efter, at Google sidste sommer begyndte at opfordre brugerne til at gemme data lokalt på deres enheder af hensyn til privatlivets fred, hvilket netop skulle sikre, at placeringshistorikken ikke blev gemt på Googles servere. Bagsiden af medaljen er dog tydelig nu – uden cloud-backup kan tekniske problemer hos Google betyde, at data går permanent tabt.

Google har endnu ikke meldt ud, om der vil blive implementeret nye sikkerhedsforanstaltninger for at undgå lignende fejl i fremtiden.

Årevis af placeringshistorik slettet ved fejl