Google Maps skabte trafikkaos i Tyskland

Torsdag formiddag blev bilister i store dele af Tyskland mødt af en overraskelse, da de tændte for Google Maps: Korttjenesten viste en lang række vejspærringer – særligt på motorveje omkring storbyer som Berlin, Hamburg og i Ruhr-distriktet. Problemet var bare, at mange af disse spærringer slet ikke fandtes i virkeligheden.

Ifølge Google skyldes forvirringen en intern fejl, som endnu ikke er fuldt afklaret, skriver Berliner Morgenpost. Det undersøges, om der er tale om en teknisk fejl eller et muligt angreb udefra. En talsperson fra Google forklarede, at data i Maps kommer fra en blanding af tredjepartsleverandører, offentlige myndigheder og brugernes egne indmeldinger.

Fejlen ramte især det vestlige Tyskland. I delstaten Nordrhein-Westfalen viste Google Maps forkerte spærringer på blandt andet A40, A42, A45 og A59. Også motorvejene A24 og A1 omkring Hamburg blev markeret som lukkede, ligesom der var fejl ved overgangen fra A1 til A255.

Berlin slap relativt billigt, hvor kun enkelte steder – såsom A144 og tilkørslen til A10 – var fejlagtigt markeret. Nogle byer, herunder Leipzig, blev slet ikke ramt.

Tidligere fejl i systemet

Det er ikke første gang, at Google Maps fejlinformerede tyske bilister. Tidligere i maj blev flere tunneller i delstaten Thüringen fejlagtigt vist som lukkede. Først efter en officiel henvendelse fra politiet blev de navigationsmæssige fejl rettet.

Torsdagens problemer blev dog løst i løbet af eftermiddagen. Ifølge Google blev visningen af vejspærringer justeret, så kun faktiske spærringer fremgik.

Google understreger, at de løbende arbejder på at sikre pålidelige trafikinformationer, men erkender, at fejl som denne kan opstå. “Generelt giver vores datakilder et godt grundlag for aktuelt og præcist kortmateriale,” lød det fra selskabet.

Google Maps skabte trafikkaos i Tyskland